Author: oem11
Last saved by: spano

Návrh 
harmonogramu vypracovania Spoločného memoranda o začleňovaní 
Slovenskej republiky  do Európskej sociálnej stratégie 

Európska rada na zasadnutí v Lisabone v marci 2000 stanovila nový strategický cieľ pre Európsku úniu – stať sa najkonkurencieschopnejším a najdynamickejším hospodárstvom na svete založeným na vedomostiach, ktoré je schopné zabezpečiť udržateľný hospodársky rast s väčším počtom lepších pracovných miest a sociálnou súdržnosťou. Dosiahnutie tohto cieľa by malo predovšetkým zabezpečovať pozitívne a dynamické vzájomné pôsobenie hospodárskej politiky, politiky zamestnanosti a sociálnej politiky. Ďalšou z priorít, ktoré zdôraznil summit v Lisabone bola modernizácia systému sociálnej ochrany a podpora sociálnej inklúzie. 

Zasadnutie Európskej rady v Lisabone a Nice zároveň zahájilo proces otvorenej koordinácie v oblasti sociálnej inklúzie za účelom podporovania členských štátov v ich spoločnej práci  pri zvyšovaní vplyvu na stratégie začleňovania do spoločnosti v takých oblastiach, ako je sociálna ochrana, zamestnanosť, zdravotníctvo, bývanie a vzdelávanie do roku 2010. Všetky členské štáty sa v Nice zaviazali, že vypracujú svoje politické priority pre boj proti chudobe a sociálnemu vylúčeniu zo spoločnosti v rámci štyroch spoločne schválených cieľov európskej sociálnej stratégie: 
-	uľahčiť účasť na zamestnanosti a prístup všetkých k prostriedkom, právam, tovaru a službám, 
-	zabrániť vzniku rizík vylúčenia zo spoločnosti, 
-	pomôcť najzraniteľnejším a 
-	zmobilizovať všetky dôležité orgány v rámci boja proti chudobe a sociálnemu vylúčeniu.

Odpoveďou na vytýčené spoločné ciele boja proti chudobe a sociálnemu vylúčeniu, je prijatie Národných akčných plánov členskými štátmi na obdobie dvoch rokov, ktoré stanovujú priority v boji proti chudobe a sociálnemu vylúčeniu a popis existujúcich alebo plánovaných strategických opatrení, určených na dosiahnutie spoločných cieľov Európskej únie v tejto  oblasti. Národné akčné plány zároveň zdôrazňujú potrebu splnenia záväzku členských štátov v oblasti rozširovania politiky zamestnanosti a ďalšej modernizácie systémov sociálnej ochrany, ako aj v rámci iných systémov, napríklad vzdelávania, zdravotníctva a bývania.

Európska komisia – Generálne riaditeľstvo pre zamestnanosť a sociálnu politiku -zorganizovala 15. februára 2002 stretnutie vysokých štátnych úradníkov kandidátskych krajín a informovala o zapojení kandidátskych krajín do Lisabonskej stratégie formou prípravy spoločných memoránd o inklúzii – tzv. JIM. Cieľom je pripraviť kandidátske krajiny na plnohodnotnú účasť na otvorenom spôsobe koordinácie na procese sociálnej inklúzie od dátumu vstupu do Európskej únie, čo je v súlade aj so závermi zasadania Európskej rady v Göteborgu. Po tejto príprave by kandidátske krajiny sa v roku 2005 mohli zúčastniť už procesu realizácie Národných akčných plánov boja proti chudobe a sociálnemu vylúčeniu v roku 2005.   

Vláda Slovenskej republiky potvrdila zámer zapojiť sa so svojimi aktivitami do realizácie cieľov Európskej únie tým, že medzi svoje prioritné úlohy zaradila úlohu vypracovania stratégie zameranej na účasť Slovenskej republiky na Európskej stratégii sociálneho začleňovania vrátanie harmonogramu vypracovania Národného akčného plánu boja proti chudobe a sociálnemu vylúčeniu do roku 2005 a  pripraviť harmonogram vypracovania Národného programu sociálnej ochrany do roku 2005. Ako gestora určila rezort Ministerstva práce, sociálnych vecí a rodiny Slovenskej republiky. Pod gesciou MPSVR SR sa 28. júna 2002 uskutočnil Národný seminár „Boj proti chudobe a sociálnej exklúzii“, kde za účasti Európskej komisie a zástupcov orgánov verejnej správy a mimovládnych organizácií boli prezentované a potvrdené východiská koncepcie sociálnej inklúzie a východiská pre vytvorenie Spoločného memoranda o inklúzii – JIM. 

Chudoba a sociálne vylúčenie majú komplexné a viacrozmerné formy a vyžadujú zjednotený prístup, v ktorom sa použije široká paleta politík v oblastiach ako je sociálne zabezpečenie, sociálna pomoc, zamestnanie, vzdelanie, zdravotná starostlivosť, bývanie, atď. JIM-y by mali byť príležitosťou na upevnenie koordinačného mechanizmu v kandidátskych krajinách, aby sa zlepšilo spolupôsobenie medzi rôznymi prúdmi politiky. Práve preto sa vyžaduje široká účasť vládnych rezortov na ich príprave. Kde je to vhodné, vnútroštátne úrady môžu do informovania a konzultácií zainteresovať i kľúčových aktérov, ktorí sú aktívni v boji proti chudobe a sociálnemu vylúčeniu, napr. mimovládne organizácie, poskytovatelia sociálnych služieb, odborové zväzy a podnikatelia.

Vláda Slovenskej republiky schválila dňa 5. júna 2002 uznesením č. 597 návrh na pristúpenie Slovenskej republiky k trom programom spoločenstva v sektore sociálna politika  a zamestnanosť formou podpísania troch memoránd porozumenia. Podpísaním memoránd Slovenská republika deklarovala vôľu zúčastniť sa komunitárnych programov organizovaných Európskym spoločenstvom. Jedným z nich je Akčný program spoločenstva na boj proti sociálnemu vylúčeniu.

	Za dôležitý nástroj sociálnej inklúzie, ktorá je imanentnou súčasťou systému sociálnej ochrany sa v členských štátoch Európskej únie považuje dokument obsahujúci národný program boja proti chudobe a sociálnej inklúzii – tzv. Národný akčný plán. V súlade s odporúčaniami Európskej únie v rámci predvstupových aktivít Slovenská republika po vypracovaní a podpísaní JIM na jeseň 2003 vypracuje svoj Národný akčný plán boja proti chudobe a sociálnemu vylúčeniu.

V Národnom akčnom pláne majú byť ustanovené priority v boji proti biede a vylúčeniu zo spoločnosti na obdobie dvoch rokov a majú v ňom byť uvedené existujúce alebo plánované strategické opatrenia určené na dosiahnutie spoločných cieľov Európskej únie, identifikácia faktorov, ktoré výrazne zvyšujú riziko biedy a vylúčenia zo spoločnosti  a uvedené štrukturálne zmeny, ktoré môžu viesť k novým rizikám biedy a vylúčeniu zo spoločnosti pre mimoriadne zraniteľné skupiny. Tiež by mal zdôrazňovať potrebu splnenia záväzku členských štátov, tak v oblasti rozširovania politiky zamestnanosti a ďalšej modernizácie systémov sociálnej ochrany, ako aj v rámci iných systémov, ako je vzdelávanie, zdravotníctvo a bývanie. 

Z Národného akčného plánu vyplýva osem základných úloh:

1.	vybudovanie všeobsiahleho trhu práce a podpora zamestnanosti ako práva a možnosti pre všetkých
2.	záruka primeraných príjmov a prostriedkov na ľudsky dôstojný život
3.	odstraňovanie vzdelanostného znevýhodňovania
4.	zachovávanie rodinnej solidarity a ochrana práv detí
5.	zabezpečenie dobrého bývania pre všetkých
6.	záruka rovnakého prístupu ku kvalitným službám (zdravotníctvo, doprava, sociálna starostlivosť, kultúra, právo, rekreácia a odpočinok)
7.	zlepšenie poskytovania služieb
8.	regenerácia oblastí s viacerými nevýhodami.

Vzhľadom na zložitosť vypracovania tohto programu a mnohodimenzionálnosť chudoby a sociálneho vylúčenia, je potrebné zaangažovať do týchto aktivít všetky relevantné inštitúcie, štátne, samosprávne, nevládne, výskumné a pod. Konsenzus v nasmerovaní stratégie boja proti chudobe a sociálnemu vylúčeniu, aj prostredníctvom modernizácie systému sociálnej ochrany, zodpovedajúca etapizácia jednotlivých krokov ako aj stanovenie merateľných cieľov je predpokladom aktivít zameraných na zmiernenie a postupnú elimináciu tohto závažného sociálneho problému, akým chudoba a sociálne vylúčenia je.

Analytické práce, ako aj formulácia strategických zámerov bezprostredne súvisí s rozsahom, kvalitou a dostupnosťou relevantných informácií a štatistických údajov. Z tohto dôvodu je už v prípravnej fáze potrebné formulovať požiadavky na Štatistický úrad Slovenskej republiky a príslušné rezorty. To predpokladá započatie prác na zhromažďovaní dostupných informácií pre naplnenie už existujúcich indikátorov sociálnej inklúzie jednotných pre všetky členské krajiny, ako aj určenie indikátorov, ktoré zohľadňujú špecifické problémy Slovenskej republiky v tejto oblasti.

Jedným z prostriedkov boja proti chudobe je modernizácia sociálnej ochrany, ktorá musí reagovať na významné sociálne a ekonomické zmeny, ktoré sú vyvolané aj v podmienkach Slovenskej republiky, predovšetkým potrebou adaptácie na meniace sa podmienky práce, zmenami v rodinnom spolužití, závažnými demografickými pohybmi, požiadavkami na vzdelávanie a zdravotnú starostlivosť.

	Sociálna ochrana je súbor nástrojov – inštitucionálnych, finančných, legislatívnych – zameraných na prevenciu, reintegráciu a kompenzáciu nepriaznivých dôsledkov sociálnych udalostí ohrozujúcich uznané sociálne práva jednotlivca. V súlade s uvedeným  pojmovým vymedzením, aplikačná rovina a rozsah sociálnej ochrany sú určené zásadnými sociálnymi udalosťami, ku ktorým dochádza v rámci životných cyklov jednotlivca.

K štandardnej schéme sociálnych udalostí z hľadiska sociálnej ochrany patria:

-       staroba,
-	invalidita,
-	choroba,
-	pracovný úraz alebo choroba z povolania ,
-	materstvo, 
-	narodenie dieťaťa,
-	prítomnosť nezaopatrených detí v rodine,
-	vdovstvo, vdovectvo,  sirotstvo,
-	nezamestnanosť,
-	stav hmotnej núdze,
-	zdravotný stav.

Vychádzajúc z integračných ambícií Slovenskej republiky a procesov začleňovania sa do Európskej únie je potrebné i v podmienkach Slovenskej republiky modernizovať systém sociálnej ochrany:

-	vytvorením podmienok pre motiváciu k platenej práci a zabezpečením istého príjmu,
-	zabezpečením dôchodkov a ekonomickej udržateľnosti dôchodkového systému,
-	podporovaním sociálnej inklúzie 
-	zabezpečením vysokej kvality a udržateľnosti zdravotnej starostlivosti.

V súlade so záväzkami Slovenskej republiky deklarovanými v Národnom programe pre prijatie Acquis communautaire v zmysle uvedených cieľov Slovenská republika v roku 2004 vypracuje Národný program sociálnej ochrany do roku 2005. 

Harmonogram vecného, organizačného 
a časového zabezpečenia vypracovania JIM, NAP incl a NPSO

Číslo | Úloha | Zodpovedný | Spolupráca | Termín
1. | Zostavenie pracovnej skupiny zo zástupcov všetkých subjektov participujúcich na príprave JIM | MPSVR SR | MF SR, MŠ  SR, MZ SR, MVRR SR, MH SR, MŽP SR, MDPT SR, MS SR, MP SR, MK SR,  MV SR, ŠÚ SR, NÚP, NGO, ZMOS, VÚC | 31. august 2002
2. | Spracovanie ekonomickej analýzy | MH SR | MF SR, ŠÚ SR, MP SR, MDPT SR, SAV | 31. december 2002
3. | Spracovanie sociálnej analýzy | MPSVR SR | MF SR, MZ SR,  ŠÚ SR, MŽP SR, MV SR, MŠ SR, MVRR SR, MK SR | 31. december 2002
4. | Spracovanie environmentálnej analýzy | MŽP SR | MH SR, MDPT SR, MP SR, MVRR SR |
5. | Vykonať štatistické zisťovanie príjmov obyvateľstva – Mikrocenzus v roku 2003 so zreteľom na naplnenie spoločných indikátorov chudoby a sociálneho vylúčenia | ŠÚ SR | | 1. polrok 2003
6. | Stanovenie kľúčových výziev a návrhy koncepčných riešení | MPSVR SR | MF SR, MŠ  SR, MZ SR, MVRR SR, MH SR, MŽP SR, MDPT SR, MS SR, MK SR,  MV SR, ŠÚ SR, NÚP, NGO, ZMOS, VÚC | marec 2003
7. | Spracovanie prvého návrhu JIM | MPSVR SR | | apríl 2003
8. | Spracovanie harmonogramu prípravy Národného akčného plánu boja proti chudobe a sociálnemu vylúčeniu a Národného programu sociálnej ochrany | MPSVR SR | MF SR, MŠ  SR, MZ SR, MVRR SR, MH SR, MŽP SR, MDPT SR, MS SR, MK SR,  MV SR, ŠÚ SR, NÚP, NGO, ZMOS, VÚC | december 2003
9. | Predloženie rýchlych výsledkov štatistického zisťovania príjmov obyvateľstva | ŠÚ SR | | 1. polrok 2004
10. | Vypracovanie Národného akčného plánu boja proti chudobe a  sociálnemu vylúčeniu a Národného programu sociálnej ochrany | MPSVR SR | MF SR, MŠ  SR, MZ SR, MVRR SR, MH SR, MŽP SR, MDPT SR, MS SR, MK SR,  MV SR, ŠÚ SR, NÚP, NGO, ZMOS, VÚC | december 2004
Vysvetlivky:  JIM (Joint Inclusion Memorandum) – Spoločné memorandum o začlenení
	       NAP incl – Národný akčný plán boja proti chudobe a sociálnemu vylúčeniu
	         NPSO – Národný program sociálnej ochrany